**eP19. ΔΙΕΡΕΥΝΗΣΗ ΤΩΝ ΕΡΓΑΣΙΑΚΩΝ ΚΙΝΔΥΝΩΝ, ΤΟΥ ΣΥΝΔΡΟΜΟΥ BURN OUT ΚΑΙ ΤΗΣ ΕΡΓΑΣΙΑΚΗΣ ΙΚΑΝΟΠΟΙΗΣΗΣ ΤΩΝ ΕΠΙΘΕΩΡΗΤΩΝ ΔΗΜΟΣΙΑΣ ΥΓΕΙΑΣ ΣΤΗΝ ΕΛΛΑΔΑ ΣΤΟ ΠΛΑΙΣΙΟ ΤΗΣ ΠΑΝΔΗΜΙΑΣ COVID-19**

*Αδαμόπουλος Ιωάννης1,* *Δρ Λάμνισος Δημήτριος2, Δρ Σύρου Νίκη3, Δρ Μπούστρας Γεώργιος4*

1 Σχολή των Επιστημών, Ιατρική Σχολή, CERIDES, Ευρωπαϊκό Πανεπιστήμιο Κύπρου, Λευκωσία

2 Σχολή των Επιστημών, Τμήμα Επιστημών Υγείας, Ευρωπαϊκό Πανεπιστήμιο Κύπρου, Λευκωσία

3 Τμήμα Επιστήμης Φυσικής Αγωγής και Αθλητισμού, Πανεπιστήμιο Θεσσαλίας

4 Σχολή των Επιστημών, CERIDES, Ευρωπαϊκό Πανεπιστήμιο Κύπρου, Λευκωσία

**Εισαγωγή:** Το διαρκώς μεταβαλλόμενο επιχειρηματικό περιβάλλον, οι ραγδαίες τεχνολογικές εξελίξεις, οι συγχωνεύσεις και η οικονομική επιβράδυνση των τελευταίων δεκαετιών και ετών αύξησαν την πιθανότητα ύπαρξης επαγγελματικών κίνδυνων και έχουν εισάγει νέους κινδύνους για τους εργαζόμενους, όπως ψυχολογικοί και εξουθένωση.

**Σκοπός:** Η διερεύνηση των εργασιακών κινδύνων των Επιθεωρητών Δημόσιας Υγείας στην Ελλάδα και της σχέσης τους με την επαγγελματική εξουθένωση και την εργασιακή ικανοποίηση στην περίοδο της πανδημίας Covid-19.

**Υλικό:** Στη μελέτη συμμετείχαν 684 Επιθεωρητές Δημόσιας Υγείας και συλλέχθηκαν 231 απαντήσεις (ανταποκρισιμότητα 33,77%).

**Μέθοδος:** Συγχρονική, πανελλαδική μελέτη που διεξήχθη διαδικτυακά (φόρμες google) με ανώνυμο ερωτηματολόγιο το 2ο και 3ο τρίμηνο του 2021, αφού προηγήθηκε πιλοτική μελέτη.

**Αποτελέσματα:** Tο 87% των συμμετεχόντων έδωσε υψηλές βαθμολογίες στους ψυχοκοινωνικούς κινδύνους, το 78% στους οργανωτικούς, το 75% στους εργονομικούς και το 73% στους βιολογικούς κινδύνους. Οι φυσικοί και χημικοί κίνδυνοι ήταν λιγότερο διαδεδομένοι (59% και 48%, αντίστοιχα). Ο υπερβολικός φόρτος εργασίας, η χρήση υπολογιστή, οι αλληλεπικαλυπτόμενες αρμοδιότητες, οι ελλείψεις στο νομικό πλαίσιο, καθώς και η έκθεση σε ιούς ήταν οι πιο διαδεδομένοι επαγγελματικοί κίνδυνοι για τους συμμετέχοντες. Το 42,7% των συμμετεχόντων ανέφερε υψηλές βαθμολογίες εξουθένωσης, το 59,46% ανέφερε μέτρια ικανοποίηση από την εργασία και το 32,97% ανέφερε δυσαρέσκεια.

**Συμπεράσματα:** Οι Επιθεωρητές Δημόσιας Υγείας στην Ελλάδα αντιμετωπίζουν ποικίλους εργασιακούς κινδύνους, που συμβάλλουν στη συναισθηματική τους εξάντληση και εξουθένωση και συνδέονται με χαμηλότερα επίπεδα εργασιακής ικανοποίησης. Προτείνεται η ανάπτυξη του κατάλληλου νομοθετικού και εργασιακού πλαισίου για τη μείωση των εργασιακών κινδύνων και της συναισθηματικής εξάντλησης των εργαζομένων της Επιθεώρησης Δημόσιας Υγείας.